Burjassot rebutja i condemna els actes homòfobs i treballa per la igualtat de les persones
2025-07-24

El Ple de l’Ajuntament de Burjassot ha aprovat per unanimitat la moció presentada pel grup socialista en la qual es defensen i recolzen els drets de les lesbianes, gais, transsexuals i bisexuals.

Amb l’aprovació de la moció, el ple “rebutja i condemna qualsevol actitud, acció, manifestació i legislació de caràcter homòfob o que implique transfòbia, i es compromet a promoure en el municipi, en les competències que li són pròpies, polítiques favorables a la igualtat de tracte cap a les persones homosexuals i transsexuals, en defensa de la seua dignitat, i impulsant la consolidació i reconeixement de la plena igualtat de drets i oportunitats”, tal com assenyala el text. Com a “gest de suport i sensibilitat del govern municipal enfront de la LGTBfòbia, i de la resta de forces polítiques”, continua el text, s’estendrà un gran missatge social en l’edifici de l’Ajuntament de Burjassot.

L’aprovació de la moció coincideix amb la celebració, el pròxim 17 de maig, del Dia Internacional contra la LGTBfòbia; dia en el qual es reivindica la igualtat i la prevenció de qualsevol tipus de discriminació per motiu d’orientació sexual o identitat de gènere.